SKRIFTLIG FORESPØRGSEL P-1862/02

af Joseph Daul (PPE-DE) til Kommissionen

(24. juni 2002)

Om: Eksport af sukker fra Balkan til EU

Rådets forordning (EF) nr. 2563/2000(1) af 20. november 2000 udvidede de exceptionelle handelsforanstaltninger i henhold til forordning (EF) nr. 2820/98 for lande og territorier, der deltager i eller er knyttet til Den Europæiske Unions stabiliserings- og associeringsproces, til Den Tidligere Jugoslaviske Republik Makedonien og Forbundsrepublikken Jugoslavien.

Derfor har samtlige Balkanlande i dag fri adgang til EU-markedet uden at skulle svare told. Alle landbrugsprodukter med oprindelse i disse lande, med undtagelse af visse fiskerivarer, vin og baby-beef, som der findes særbestemmelser for, kan eksporteres til EU uden kvantitative begrænsninger.

Før disse foranstaltninger blev gennemført, eksporterede de pågældende lande ikke sukker til EU. Men fra maj 2001 steg eksporten til EU til 70 000 tons på årsbasis, og der er sket en yderligere stigning til 80 000 tons i første kvartal af 2002.

Denne eksport er ikke uden konsekvenser for de lokale markeder, for det viser sig, at der er opstået sukkermangel, og at den lokale befolkning må bøde for denne åbning af EU-markedet. Den direkte konsekvens er, at landene nu forsøger at importere sukker for at sikre forsyningerne. En sådan import kommer til at sluge ethvert økonomisk udbytte af de handelsforanstaltninger, EU har vedtaget.

Hvad er Kommissionens vurdering af de handelsforanstaltninger, der er indrømmet disse lande?

Hvilke foranstaltninger agter den at træffe for at sikre, at dette ikke får uønskede konsekvenser for befolkningen i disse lande?

(1) EFT L 295 af 23.11.2000, s. 1.

Svar afgivet på Kommissionens vegne af Pascal Lamy

(17. juli 2002)

Kommissionen er klar over, at sukkereksporten fra flere af de vestlige Balkanlande til EU er steget betydeligt i løbet af 2001-2002. Kommissionen følger derfor meget nøje udviklingen i denne samhandel, der vækker nogen bekymring over den pågældende imports eventuelle forstyrrende virkninger på regionalt plan på begge sider. I denne forbindelse er der offentliggjort en meddelelse til sukkerimportører for at henlede opmærksomheden på, at der kan forekomme uregelmæssigheder i forbindelse med denne samhandel.

Kommissionen er overbevist om, at denne stærke stigning i sukkereksporten til EU ikke kan påvirke den interne sukkerforsyning i alvorlig grad. Kommissionen mener, at det kun kan gavne en bæredygtig økonomisk vækst i landene i den vestlige del af Balkanregionen, at de har fået adgang til EU-markedet. Virkningerne af denne liberalisering skal vurderes i et globalt perspektiv under hensyntagen til de forhold, der gælder alle økonomiske beslutningstagere i regionen, herunder navnlig forbrugere, producenter og industri- og handelsvirksomheder.

I denne forbindelse skal ligeledes nævnes de foranstaltninger vedrørende autonome handelspræferencer og præferenceordninger, der blev indført med Rådets forordning (EF) nr. 2007/2000 af 18. september 2000 om exceptionelle handelsforanstaltninger for lande og territorier, der deltager i eller er knyttet til Den Europæiske Unions stabiliserings- og associeringsproces samt om ændring af forordning (EF) nr. 2820/98 og ophævelse af forordning (EF) nr. 1763/1999 og forordning (EF) nr. 6/2000(1), ændret ved Rådets forordning (EF) nr. 2563/2000 af 20. november 2000(2). Formålet med disse foranstaltninger er at bidrage til en økonomisk og politisk stabilisering af regionen ved hjælp af en asymmetrisk åbning af markederne til gavn for disse lande. Kommissionen er overbevist om, at liberaliseringen af den bilaterale samhandel med EU, der i øvrigt fremmes af styrkelsen af den regionale

integration inden for Balkanlandene og tiltrædelserne af Verdenshandelsorganisationen (WTO), kan være til varig gavn for dets sydøsteuropæiske partnere. Denne politik blev indledt på Det Europæiske Råd i Köln i juni 1999 og i slutningen af 2000 udvidet til at omfatte hele regionen, da ophævelsen af sanktionerne over for Forbundsrepublikken Jugoslavien gjorde det muligt.

(1) EFT L 240 af 23.9.2000.

(2) EFT L 295 af 23.11.2000.